**Csemő Község Önkormányzata Képviselő-testületének**

**…../2022. (XII. .) rendelete**

**a települési önkormányzatok szociális célú tüzelőanyag vásárláshoz kapcsolódó**

**kiegészítő támogatás felhasználásáról**

Csemő Község Önkormányzatának Képviselő-testülete az Alaptörvény 32. cikk (2) bekezdésében, a Magyarország önkormányzatairól szóló 2011. évi CLXXXIX. 8. §. (2) bekezdésében kapott felhatalmazás alapján, a szociális igazgatásról és szociális ellátásokról szóló 1993. évi III. törvény, valamint a települési önkormányzatok szociális célú tüzelőanyag vásárláshoz kapcsolódó kiegészítő támogatásáról belügyminiszter által kiírt pályázat alapján biztosított támogatás felhasználásáról az alábbi rendeletet alkotja:

1. §

A Belügyminiszter által kiírt pályázaton az önkormányzat 75 m3 mennyiségű tűzifa bejegyzett erdőgazdálkodóktól (Virágh Bt.) történő megvásárlásához kapott támogatást, melyet a jogszabályban meghatározott önerővel kiegészítve szociális rászorultság alapján a helyi lakosság természetbeni támogatására használhat fel.

2. §

A szociálisan rászorult személyeknek, családoknak az általuk lakott lakás vagy nem lakás céljára szolgáló helyiség fenntartásával kapcsolatos rendszeres kiadásaik viseléséhez a szociális igazgatásról és szociális ellátásokról szóló 1993. évi III. törvény (a továbbiakban: Szt.) 38. § (1) bekezdés a) pontja alapján az önkormányzat a törvényben meghatározott feltételek fennállása esetén települési támogatást nyújt.

3. §

Az Szt. 47. § (1) bekezdése szerint egyes szociális rászorultságtól függő pénzbeli ellátások egészben vagy részben természetbeni szociális ellátás formájában is nyújthatók, egyebek mellett a települési támogatás is. Ugyanezen szakasz (3) bekezdése szerint természetbeni ellátás a tüzelő segély.

4. §

1. A fenti feltételek alapján az Önkormányzat a pályázat által biztosított támogatásból egy alkalommal, 2023. január hónapban természetbeni ellátásként (tűzifa) támogatást nyújt a szociálisan rászorult azon igénylők részére, akik
2. a szociális igazgatásról és szociális ellátásokról szóló törvény szerinti aktív korúak ellátására, időskorúak ellátására, települési támogatásra jogosultak;
3. a gyermekek védelméről és a gyámügyi igazgatásról szóló törvényben szabályozott halmozottan hátrányos helyzetű gyermeket nevelnek háztartásukban.
4. A támogatás odaítélésénél előnyt élveznek azok, akik egyedül élnek vagy egyedülállóként nevelik gyermeküket, gyermekeiket és a fenti feltételek közül az a.) és b.) pontban meghatározottaknak együttesen megfelelnek.

5. §

1. A természetbeni ellátás mennyiségét háztartásonként legfeljebb 2 m3 tűzifában állapítja meg, melynek a jogosultak részére történő kiszállításáról az önkormányzat gondoskodik.
2. Az Önkormányzat a szociális célú tűzifában részesülőktől ellenszolgáltatást nem kér.

6. §

A természetbeni támogatás iránti kérelmet az erre a célra szolgáló igénylőlapon 2022. december 9-ig lehet leadni a Polgármesteri Hivatalban. A kérelmeket az Önkormányzat Szociális és Kulturális Bizottsága bírálja el és állapítja meg a kiszállítandó tűzifa mennyiségét. Az elbírálás eredményéről a kérelmezők határozatban kapnak értesítést. A határozatok elkészítésével a Képviselő-testület megbízza a jegyzőt.

7. §

A tűzifa átvételét a jogosult átvételi elismervény aláírásával igazolja, melyek alapján az önkormányzat elkészíti a támogatás felhasználásáról szóló elszámolását a Magyar Államkincstár felé.

8. §

E rendelet a kihirdetését követő napon lép hatályba, mellyel egyidejűleg hatályát veszti a

11/2021. (XI. 22.) rendelet.

Csemő, 2022. november ….

Dr. Kovács Tímea Dr. Lakos Roland

jegyző polgármester

A rendelet kihirdetve 2022. december .

Csemő, 2022. december ….

Dr. Kovács Tímea

jegyző